## Pravilnik o upisu u Upisnik gnojiva

### NN 61/2007 (13.6.2007.), Pravilnik o upisu u Upisnik gnojiva

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**1907**

Na temelju članka 8. stavka 5. i članka 9. stavka 2. Zakona o gnojivima i
poboljšivačima tla (»Narodne novine«, broj 163/03, 40/07) i članka 18. stavka 2.
Zakona o izmjenama i dopunama Zakona o gnojivima i poboljšivačima tla (»Narodne
novine«, broj 40/07), ministar poljoprivrede, šumarstva i vodnoga gospodarstva
donosi

## PRAVILNIK

### O UPISU U UPISNIK GNOJIVA

I. OSNOVNE ODREDBE

Članak 1.

Ovim se Pravilnikom propisuju uvjeti i potrebiti dokazi za upis mineralnih
gnojiva u Upisnik gnojiva i brisanje iz Upisnika gnojiva, sadržaj, oblik i način
vođenja Upisnika gnojiva, sadržaj prijave i dokumenti koji se prilažu uz prijavu
za mineralna gnojiva koja se ne upisuju u Upisnik gnojiva te propisuje postupak
i rokove za izravan upis mineralnih gnojiva u Upisnik gnojiva.

Članak 2.

(1) Upisnik gnojiva (u daljnjem tekstu: Upisnik) vodi Ministarstvo
poljoprivrede, šumarstva i vodnoga gospodarstva (u nastavku: Ministarstvo) u
pisanom obliku te u obliku elektroničkog zapisa.
(2) Podaci upisani u Upisnik u obliku elektroničkog zapisa upisuju se na
odgovarajući medij kao sigurnosna kopija nakon upisa ili nakon upisa svake
promjene.

Članak 3.

(1) Upisnik vodi osoba koju za to ovlasti ministar poljoprivrede, šumarstva i
vodnoga gospodarstva (u daljnjem tekstu: ministar).
(2) Ovlaštena osoba iz stavka 1. ovoga članka odgovorna je za vođenje Upisnika
sukladno odredbama ovoga Pravilnika.
(3) Ovlaštena osoba dužna je čuvati Upisnik tako da ga zaštiti od zlouporabe,
oštećenja i/ili uništenja.

II. UPISNIK GNOJIVA

Članak 4.

Upisnik se sastoji od:
1. Upisne knjige za mineralna gnojiva,
2. Imenika pravnih i fizičkih osoba koje stavljaju mineralno gnojivo u promet.

Članak 5.

Upisna knjiga za mineralna gnojiva vodi se na Obrascu UKMG koji se nalazi u
prilogu i sastavni je dio ovoga Pravilnika, a u koji se upisuju sljedeći podaci:
1. tip i naziv mineralnog gnojiva,
2. naziv pravne ili fizičke osobe – proizvođača ili uvoznika mineralnog gnojiva
i njihov redni broj iz Imenika pravnih i fizičkih osoba koje stavljaju mineralno
gnojivo u promet,
3. Klasa, Urudžbeni broj i datum donošenja Rješenja o upisu mineralnog gnojiva
ili brisanja mineralnog gnojiva iz Upisnika,
4. datum objave u »Narodnim novinama«.

Članak 6.

Imenik pravnih i fizičkih osoba koje stavljaju mineralno gnojivo u promet sadrži
naziv, sjedište i matični broj pravne osobe, odnosno ime i prezime, matični broj
obrta i prebivalište za fizičku osobu.

Članak 7.

(1) Mineralna gnojiva se upisuju u Upisnu knjigu za mineralna gnojiva temeljem
pisanog Zahtjeva upućenog Ministarstvu.
(2) Pravo na podnošenje Zahtjeva iz stavka 1. ovoga članka ima pravna ili
fizička osoba koja stavlja u promet mineralna gnojiva (u daljnjem tekstu:
podnositelj Zahtjeva), ako ispunjava sljedeće uvjete:
1. da je registrirana za proizvodnju, trgovinu na veliko i/ili malo gnojivima,
2. da raspolaže skladišnim prostorom koji udovoljava minimalnim tehničkim
uvjetima za uskladištenje gnojiva,
3. da za poslove stavljanja gnojiva u promet zapošljava najmanje jednu osobu sa
stručnom spremom najmanje šestog (VI/I) stupnja obrazovanja agronomskog ili
poljoprivrednog usmjerenja.

Članak 8.

(1) Zahtjev iz članka 7. stavka 1. ovoga Pravilnika podnosi se na Obrascu ZMG
koji se nalazi u prilogu i sastavni je dio ovoga Pravilnika, a koji sadrži
podatke o:
1. podnositelju Zahtjeva,
2. proizvođaču, adresi proizvođača, zemlji podrijetla, zemlji iz koje se uvozi
ako nije zemlja podrijetla,
3. mineralnom gnojivu:
– razvrstavanje prema tipu i nazivu;
– trgovačko ime i način pakiranja;
– naziv i sadržaj hranjiva (oblik i topivost) sukladno označavanju;
– sadržaj vlage i granulometrijski sastav.
(2) Podaci iz stavka 1. točke 3. ovoga članka navode se sukladno odredbama
članka 16. Pravilnika o mineralnim gnojivima (»Narodne novine«, broj 60/07).
(3) Zahtjevu iz stavka 1. ovoga članka prilaže se:
1. Rezultat analize koji se sastoji od izvještaja i mišljenja laboratorija
ovlaštenog za ispitivanje kakvoće mineralnog gnojiva za koje se traži upis,
2. rješenje o upisu u sudski registar za pravnu osobu, odnosno obrtnica za
fizičku osobu,
3. dokaz da raspolaže skladišnim prostorom temeljem vlasništva ili u zakupu,
4. rješenje Službe za gospodarstvo Ureda državne uprave u županijama odnosno
gradu Zagrebu, u pogledu udovoljavanja minimalnim tehničkim, zdravstvenim i
ekološkim uvjetima za skladišni prostor,
5. dokaz o ispunjavanju uvjeta stupnja i vrste stručne spreme zaposlenika koji
stavlja gnojivo u promet.
(4) Dokazi iz stavka 3. točaka 2., 3., 4. i 5. ovoga članka prilažu se samo kod
podnošenja prvog zahtjeva za upis mineralnog gnojiva u Upisnik.
(5) Zahtjev za upis u Upisnik mora biti potpisan od strane odgovorne osobe
podnositelja zahtjeva ili po njoj ovlaštene osobe te ovjeren službenim pečatom.
(6) Prilozi se podnose u izvorniku ili javno ovjerenom prijepisu odnosno kopiji.

Članak 9.

(1) Ministarstvo će donijeti rješenje o upisu mineralnog gnojiva u Upisnik:
– ako je iz Rezultata analize razvidno da mineralno gnojivo udovoljava uvjetima
propisanim Pravilnikom o mineralnim gnojivima;
– ako pravna ili fizička osoba koja stavlja mineralno gnojivo u promet ispunjava
uvjete iz članka 7. stavka 2. ovoga pravilnika;
– ako su podneseni svi dokazi propisani ovim pravilnikom.
(2) Na temelju rješenja iz stavka 1. ovoga članka mineralno gnojivo se upisuje u
Upisnu knjigu mineralnih gnojiva, a pravna ili fizička osoba u Imenik pravnih i
fizičkih osoba koje stavljaju mineralno gnojivo u promet.

Članak 10.

(1) Ministarstvo će brisati mineralno gnojivo odnosno pravnu ili fizičku osobu
iz Imenika pravnih i fizičkih osoba koje stavljaju mineralno gnojivo u promet iz
Upisnika na zahtjev pravne ili fizičke osobe ili po službenoj dužnosti.
(2) Brisanje podataka iz Upisnika provodi se ako:
– su prestali postojati uvjeti propisani ovim pravilnikom na temelju kojih je
donijeto rješenje o upisu u Upisnik;
– je proizvođač ili uvoznik prestao postojati.
(3) Pravna ili fizička osoba koja podnosi Zahtjev za brisanje mineralnog gnojiva
iz Upisnika mora dostaviti i izjavu kojom potvrđuje da gnojivo za koje se traži
brisanje više nije u prometu.
(4) Ako se rješenje o brisanju iz Upisnika donosi po službenoj dužnosti, u
rješenju će se odrediti rok u kojem se gnojivo mora povući iz promet, a koji ne
može biti duži od 30 dana od dana primitka rješenja.

Članak 11.

(1) Promjena podataka upisanih u Upisnik provodi se na temelju zahtjeva za upis
promjena. Pod promjenom podataka razumijeva se dopuna i/ili izmjena upisanih
podataka.
(2) Uz zahtjev iz stavka 1. ovoga članka prilažu se isprave kojima se dokazuje
osnovanost upisa promjene.

Članak 12.

Pravne ili fizičke osobe koje stavljaju mineralna gnojiva u promet dužne su u
roku 30 dana od dana nastanka prijaviti Ministarstvu sve promjene uvjeta
propisanih ovim pravilnikom i priložiti dokaze o tome.

III. PRIJAVA GNOJIVA KOJA SE NE UPISUJU U UPISNIK

Članak 13.

Prije stavljanja u promet za gnojiva iz članka 9. stavka 1. točke 2. i 3. Zakona
o gnojivima i poboljšivačima tla (u daljnjem tekstu: Zakon), znanstvena ustanova
ili proizvođač podnosi Ministarstvu prijavu kojoj se prilaže:
1. u slučaju iz članka 9. stavka 1. točke 2. Zakona, izjava o namjeni korištenja
u istraživačke svrhe,
2. u slučaju iz članka 9. stavka 1. točka 3. Zakona, proizvođačka specifikacija.

IV. IZRAVAN UPIS U UPISNIK

Članak 14.

(1) Mineralna gnojiva koja su upisana u Registar umjetnih gnojiva izravno će se
upisati u Upisnik ako pravna ili fizička osoba koja stavlja mineralno gnojivo u
promet podnese Ministarstvu Zahtjev za izravni upis gnojiva u Upisnik na Obrascu
ZIUG koji se nalazi u prilogu i sastavni je dio ovoga pravilnika, Rješenje o
upisu u Registar umjetnih gnojiva i Izjavu odgovorne osobe o sukladnosti
upisanog gnojiva sa zahtjevima kakvoće propisanim Pravilnikom o mineralnim
gnojivima.
(2) Pravne i fizičke osobe koje su registrirale gnojiva iz stavka 1. ovoga
članka u Registar umjetnih gnojiva upisat će se u Imenik pravnih i fizičkih
osoba koje stavljaju mineralno gnojivo u promet temeljem Zahtjeva za izravni
upis gnojiva u Upisnik i Izjave odgovorne osobe da udovoljavaju uvjetima iz
članka 9. stavka 1. alineje 1. ovoga pravilnika.
(3) Rok za podnošenje zahtjeva iz stavka 1. ovoga članka je do 31. listopada
2007. godine.
(4) Ako je zatražen Izravni upis u roku iz stavka 3. ovoga članka, podaci
upisani u Registar umjetnih gnojiva vrijede dok se ne donese rješenje kojim se
odlučuje o Zahtjevu za izravni upis.
(5) Podaci upisani u Registar umjetnih gnojiva prestaju vrijediti ako se Zahtjev
za izravni upis ne uputi Ministarstvu u roku iz stavka 3. ovoga članka ili ako
je povodom pravovremeno podnijetog Zahtjeva za izravni upis rješenjem
Ministarstva zahtjev odbačen ili odbijen.

V. PRIJELAZNE I ZAVRŠNE ODREDBE

Članak 15.

Danom stupanja na snagu ovoga pravilnika prestaje važiti Pravilnik o Registru
umjetnih gnojiva i o deklariranju umjetnih gnojiva (»Narodne novine«, broj
53/91) u dijelu koji se odnosi na registar umjetnih gnojiva.

Članak 16.

Mineralna gnojiva koja su bila upisana u Registar umjetnih gnojiva mogu se
stavljati u promet pod uvjetima pod kojima su bila upisana do 31. prosinca 2007.
godine.

Članak 17.

Ovaj pravilnik stupa na snagu osam dana od dana objave u »Narodnim novinama«.

Klasa: 011-02/07-01/43
Urbroj: 525-01-07-1
Zagreb, 25. svibnja 2007.

Ministar
**Petar Čobanković**, v. r.

**OBRAZAC UKMG**

> UPISNA KNJIGA ZA MINERALNA GNOJIVA

|  |  |  |  |
| --- | --- | --- | --- |
|  |  | STRANA | |
|  |  |  |  |
| TIP GNOJIVA |  |  |  |
| NAZIV GNOJIVA |  |  |  |
|  |  |  |  |
| PRAVNA ILI FIZIČKA OSOBA – PROIZVOĐAČ ILI UVOZNIK GNOJIVA | | | |
| REDNI BROJ U IMENIKU |  |  |  |
| NAZIV |  |  |  |
| SJEDIŠTE I ADRESA |  |  |  |
|  |  |  |  |
|  | KLASA I URBROJ | DATUM |  |
| RJEŠENJE O UPISU U UPISNIK |  |  |  |
| OBJAVLJENO U »NARODNIM NOVINAMA« |  |  |  |
| PRIMJEDBA/POTPIS |  |  |  |
|  |  |  |  |
|  | KLASA I URBROJ | DATUM |  |
| RJEŠENJE O BRISANJU IZ UPISNIKA |  |  |  |
| OBJAVLJENO U »NARODNIM NOVINAMA« |  |  |  |
| PRIMJEDBA/POTPIS |  |  |  |

**OBRAZAC ZMG**

> > ZAHTJEV ZA UPIS MINERALNIH
> >
> > GNOJIVA U UPISNIK

|  |  |
| --- | --- |
| PODACI O PODNOSITELJU ZAHTJEVA | |
| NAZIV/IME I PREZIME |  |
| SJEDIŠTE/PREBIVALIŠTE |  |
| MATIČNI BROJ |  |
| REDNI BROJ UPISA U IMENIK |  |
|  |  |
| PODACI O PROIZVOĐAČU GNOJIVA | |
| NAZIV |  |
| ADRESA, ZEMLJA PORIJEKLA |  |
| ZEMLJA IZ KOJE SE UVOZI |  |
|  |  |
| PODACI O GNOJIVU | |
| TIP |  |
| NAZIV |  |
| TRGOVAČKO IME |  |
| NAČIN PAKIRANJA |  |
| NAZIV I SADRŽAJ HRANJIVA  (OBLIK I TOPIVOST) |  |
| SADRŽAJ VLAGE |  |
| GRANULOMETRIJSKI SASTAV |  |
|  | ------------------------------  ODGOVORNA OSOBA |

**OBRAZAC ZIUG**

> ZAHTJEV ZA IZRAVNI UPIS MINERALNOG
>
> GNOJIVA U UPISNIK GNOJIVA

|  |  |
| --- | --- |
| PODACI O PODNOSITELJU ZAHTJEVA | |
| NAZIV/IME I PREZIME |  |
| SJEDIŠTE/PREBIVALIŠTE |  |
| MATIČNI BROJ |  |
| PODACI O PROIZVOĐAČU GNOJIVA | |
| NAZIV/ADRESA, ZEMLJA PORIJEKLA/ZEMLJA IZ KOJE SE UVOZI |  |
| RJEŠENJE | |
| KLASA |  |
| DATUM |  |
| PODACI O GNOJIVU ZA KOJE SE TRAŽI IZRAVNI UPIS | |
| TIP |  |
| NAZIV GNOJIVA UNUTAR TIPA |  |
| NAZIV I SADRŽAJ HRANJIVA  (OBLIK I TOPIVOST) |  |
| TRGOVAČKO IME |  |
| NAČIN PAKIRANJA |  |
| SADRŽAJ VLAGE |  |
| GRANULOMETRIJSKI SASTAV |  |
| ZADOVOLJAVA UVJETE PROPISANE |  |
|  | ---------------------------  ODGOVORNA OSOBA |
| \*PRILOG:  1. Rješenje o upisu u Registar umjetnih gnojiva  2. Izjava o sukladnosti |  |

Pravilnik, NN 61/2007-1907
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)